b'\n_START_ARTICLE_\nSmithson Tennant\n_START_SECTION_\nVida\n_START_PARAGRAPH_\nCalvert Tennart, el pare de Smithson Tennant, no era el fill gran i no havia d\'heretar les propietats familiars, per la qual cosa ingress\xc3\xa0 al clergat i fou ordenat el 1741. Es cas\xc3\xa0 amb Mary Daunt a l\'Abadia de Selby el 1759. Mary era l\'\xc3\xbanica filla de l\'apotecari local, William Daunt, que havia mort l\'any anterior, i havia deixant les seves propietats a Mary a la mort de la seva mare, que tingu\xc3\xa9 lloc el 1770._NEWLINE_Smithson Tennant reb\xc3\xa9 la seva educaci\xc3\xb3 inicial del seu pare aprenent llat\xc3\xad i grec des dels cinc anys. Despr\xc3\xa9s de la seva mort el 1771, la seva mare l\'envi\xc3\xa0 a una escola a Scorton (Swaledale) a pocs quil\xc3\xb2metres de la casa de la fam\xc3\xadlia de Wensleydale. L\'inter\xc3\xa8s de Tennant per la ci\xc3\xa8ncia s\'inici\xc3\xa0 aviat. Com que els llibres m\xc3\xa8dics i productes qu\xc3\xadmics estaven f\xc3\xa0cilment disponibles a la llar a causa de la professi\xc3\xb3 del seu avi com a farmac\xc3\xa8utic, potser no sigui sorprenent que prepar\xc3\xa9s p\xc3\xb3lvora per a la seva pr\xc3\xb2pia diversi\xc3\xb3. Quan assistia a la seva propera escola, m\xc3\xa9s propera a Selby, a Tadcaster (Wharfedale), assist\xc3\xad a les confer\xc3\xa8ncies p\xc3\xbabliques d\'Adam Walker, un "professor itinerant de filosofia popular". Les preguntes intel\xc2\xb7ligents que feia el jove Tennant varen portar-lo a ser convidat a assistir a totes les confer\xc3\xa8ncies, i \xc3\xa9s el primer informe extern del seu inter\xc3\xa8s per la ci\xc3\xa8ncia. No obstant aix\xc3\xb2, Tennant no romangu\xc3\xa9 molt temps a Tadcaster, an\xc3\xa0 a la Beverley Grammar School, possiblement a conseq\xc3\xbc\xc3\xa8ncia de la influ\xc3\xa8ncia familiar del seu avi matern. Fundada l\'any 702 dC, i la m\xc3\xa9s antiga escola no p\xc3\xbablica d\'Anglaterra, era una instituci\xc3\xb3 que tenia un aire de privilegi. La instrucci\xc3\xb3 era en llat\xc3\xad i grec. Sota l\'autoritat il\xc2\xb7lustrada del Dr George Croft, l\'animaren a llegir \xc3\xa0mpliament. Entre els volums que estudi\xc3\xa0 hi ha l\'\xc3\x92ptica d\'Isaac Newton._NEWLINE_En acabar la seva escolaritzaci\xc3\xb3 el 1780, Tennant havia obtingut un ampli coneixement de les lleng\xc3\xbces cl\xc3\xa0ssiques, una comprensi\xc3\xb3 del franc\xc3\xa8s i una fonamentaci\xc3\xb3 en temes cient\xc3\xadfics. Havia expressat el desig d\'ampliar els seus estudis amb Joseph Priestley, per\xc3\xb2 d\'altres compromisos de Priestley ho feren impossible. En comptes d\'aix\xc3\xb2, intent\xc3\xa0 estudiar amb Joseph Black a la Universitat d\'Edimburg per\xc3\xb2, malauradament, la mare de Tennant mor\xc3\xad el 1781 despr\xc3\xa9s d\'una caiguda mentre es passejava amb ell, deixant-lo sol en el m\xc3\xb3n, sense pares ni germans. No obstant aix\xc3\xb2, sent una fam\xc3\xadlia rica a Wensleydale i propiet\xc3\xa0ria de terra a Selby, li proporcionava seguretat financera durant la resta de la seva vida. Estudi\xc3\xa0 al Christ\'s College, Cambridge, aparentment medicina, per\xc3\xb2 tamb\xc3\xa9 amb un fort inter\xc3\xa8s en qu\xc3\xadmica i bot\xc3\xa0nica. Ingress\xc3\xa0 el 1784 i el 1786 es trasllad\xc3\xa0 a l\'Emmanuel College, on es gradu\xc3\xa0 en medicina el 1788 i es doctor\xc3\xa0 el 1796._NEWLINE_Tenia punts de vista socials i pol\xc3\xadtics forts, era membre del King of Clubs, un club els membres del qual donaven suport a les idees de Napole\xc3\xb3 Bonaparte. De vegades, quan el continent estava lliure de guerra, Tennant viatj\xc3\xa0 a Europa continental, apreciant la cultura i el paisatge. A Su\xc3\xa8cia el 1784 conegu\xc3\xa9 Carl Wilhelm Scheele i J\xc3\xb6ns Jacob Berzelius; a Fran\xc3\xa7a Claude-Louis Berthollet i, possiblement, Antoine Laurent Lavoisier._NEWLINE_Tennant  torn\xc3\xa0 a Fran\xc3\xa7a l\'hivern de 1814. Al febrer de 1815, mentre que el vaixell cap a a Anglaterra des de Boulogne-sur-Mer es retardava, an\xc3\xa0 a visitar els fonaments de la columna de Bonaparte. Malauradament, el pont sobre el fossat que duia al lloc no s\'havia assegurat caigu\xc3\xa9 sota el pes de Tennant i l\'aixaf\xc3\xa0, morint al cap de nom\xc3\xa9s una hora. Est\xc3\xa0 enterrat al cementiri p\xc3\xbablic de Boulogne-sur-Mer.\n_START_SECTION_\nObra\n_START_PARAGRAPH_\nDurant un temps practic\xc3\xa0 la medicina, per\xc3\xb2 r\xc3\xa0pidament arrib\xc3\xa0 a la conclusi\xc3\xb3 que no era adequat per a ella i es dedic\xc3\xa0 a la recerca qu\xc3\xadmica._NEWLINE_En la seva recerca qu\xc3\xadmica, gr\xc3\xa0cies al seu coneixement del franc\xc3\xa8s, pogu\xc3\xa9 llegir els treballs dels qu\xc3\xadmics francesos. Coincid\xc3\xad amb Lavoisier en descartar la teoria del flogist. Treball\xc3\xa0 per confirmar les conjectures de Lavoisier de l\'estructura del di\xc3\xb2xid de carboni (1791) i don\xc3\xa0 for\xc3\xa7a a la teoria de l\'al\xc2\xb7lotropia mostrant que el grafit i el diamant eren formes equivalents qu\xc3\xadmicament de l\'element carboni (1797). S\'interess\xc3\xa0 per l\'agricultura experimentant sobre la germinaci\xc3\xb3 de les llavors i les formes d\'eliminar l\'acidesa del s\xc3\xb2l.Demostr\xc3\xa0 que, tot i que la calc\xc3\xa0ria (carbonat de calci) era beneficiosa, i la dolomita (carbonat de magnesi) perjudicial (1799). L\'inter\xc3\xa8s pel s\xc3\xb2l li gener\xc3\xa0 un inter\xc3\xa8s per la geologia, estudi\xc3\xa0 d\'esmeril, i form\xc3\xa0 part d\'una Societat de Londres que es convert\xc3\xad en la Royal Geological Society._NEWLINE_En 1801 Tennant estudi\xc3\xa0 amb William Hyde Wollaston una massa de plat\xc3\xad de 186 kilograms, dissolent-la en aigua r\xc3\xa8gia, una barreja d\'\xc3\xa0cids n\xc3\xadtric i \xc3\xa0cid clorh\xc3\xaddric concentrats. Obtingu\xc3\xa9 una dissoluci\xc3\xb3 altament colorada i un residu negre d\'impureses del mineral. Tennant tract\xc3\xa0 de manera diferent aquest residu d\'aix\xc3\xad com ho havia fet Louis-Nicolas Vauquelin i aconsegu\xc3\xad descobrir l\'exist\xc3\xa8ncia de dos elements qu\xc3\xadmics nous, que anomen\xc3\xa0 osmi per la desagradable olor dels seus \xc3\xb2xids, i iridi, per la coloraci\xc3\xb3 del seus clorurs. Public\xc3\xa0 el seus descobriments el 1804.  La Royal Society li conced\xc3\xad la Medalla Copley el 1804, per la intricada experimentaci\xc3\xb3 que hi havia darrere d\'aquests a\xc3\xafllaments._NEWLINE_El 1813 fou elegit membre de la c\xc3\xa0tedra de qu\xc3\xadmica de la Universitat de Cambridge. Conegut com un clar pensador i cient\xc3\xadfic experimental, la seva primera s\xc3\xa8rie de confer\xc3\xa8ncies el 1814 sobre la hist\xc3\xb2ria de la qu\xc3\xadmica reb\xc3\xa9 cr\xc3\xadtiques molt favorables.'